Document ID: 32005R0037

KOMISSION ASETUS (EY) N:o 37/2005,
annettu 12 päivänä tammikuuta 2005,
pakastettujen elintarvikkeiden lämpötilojen seurannasta kuljetuksen, välivarastoinnin ja varastoinnin aikana
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon pakastettuja elintarvikkeita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivin 89/108/ETY (1) ja erityisesti sen 11 artiklan,
sekä katsoo seuraavaa:
(1)
Pakastettujen elintarvikkeiden lämpötilojen seurannasta kuljetuksen, välivarastoinnin ja varastoinnin aikana 13 päivänä tammikuuta 1992 annetussa komission direktiivissä 92/1/ETY (2) on vahvistettu vaatimukset, joilla varmistetaan direktiivissä 89/108/ETY säädettyjen lämpötilojen ehdoton noudattaminen.
(2)
Kun komission direktiivi 92/1/ETY hyväksyttiin, pakastettujen elintarvikkeiden kuljetuksen, välivarastoinnin ja varastoinnin aikana suoritettavaan lämpötilojen seurantaan käytettäviä välineitä koskevia eurooppalaisia standardeja ei ollut vahvistettu.
(3)
Euroopan standardointikomitea vahvisti vuosina 1999 ja 2001 ilman lämpötilojen tallennusvälineitä ja lämpömittareita koskevia standardeja. Käyttämällä kyseisiä yhdenmukaisia standardeja varmistetaan, että elintarvikkeiden lämpötilojen seurantaan käytettävät laitteet ovat yhdenmukaistettujen teknisten vaatimusten mukaiset.
(4)
Jotta toimijoiden on helpompaa soveltaa vaiheittain kyseisiä toimenpiteitä, siirtymäkauden aikana olisi sallittava sellaisten mittausvälineiden käyttö, jotka on asennettu ennen tämän asetuksen antamista voimassaolevan lainsäädännön mukaisesti.
(5)
Komission direktiivillä 92/1/ETY on säädetty poikkeuksesta, joka koskee pakastettujen elintarvikkeiden kuljetusta rautateitse. Kyseiseen poikkeukseen ei enää ole perusteita, ja se tulisi lakkauttaa siirtymäkauden päätyttyä.
(6)
Lämpötilan tallennusvaatimusten soveltaminen vähittäiskaupassa käytettyihin pienlaitteisiin olisi kohtuutonta, ja siksi vähittäismyyntitiloja ja vähittäiskaupoissa varastointiin tarkoitettuja pieniä pakastesäilytystiloja koskevat nykyiset poikkeukset olisi säilytettävä.
(7)
On syytä varmistaa mittausvälineitä koskevien uusien standardien ja direktiiviin 92/1/ETY jo sisältyvien teknisten säännösten välitön sovellettavuus. Yhteisön lainsäädännön johdonmukaisuuden ja yhdenmukaisuuden kannalta on asianmukaista kumota direktiivi 92/1/ETY ja korvata se tällä asetuksella.
(8)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Asiasisältö ja soveltamisala
Tämä asetus koskee lämpötilan seurantaa pakastettujen elintarvikkeiden kuljetuksen, välivarastoinnin ja varastoinnin aikana.
2 artikla
Lämpötilan seuranta ja tallennus
1. Pakastettujen elintarvikkeiden kuljetusvälineet, välivarastot ja varastot on varustettava asianmukaisin tallennusvälinein, jotta pakastettujen elintarvikkeiden kanssa kosketuksissa olevan ilman lämpötilaa voidaan valvoa tihein ja säännöllisin väliajoin.
2. Tammikuun 1 päivästä 2006 kaikkien mittausvälineiden, joita käytetään lämpötilan seurantaan 1 kohdassa tarkoitetulla tavalla, on oltava standardien EN 12830, EN 13485 ja EN 13486 mukaiset. Elintarvikealan toimijoiden on säilytettävä kaikki asiaankuuluvat asiakirjat, joiden avulla voidaan tarkastaa, että edellä mainitut välineet ovat vastaavan EN-standardin mukaisia.
Sellaisten mittausvälineiden käyttöä, jotka on ennen tämän asetuksen antamista voimassaolevan lainsäädännön mukaisesti asennettu 31 päivään joulukuuta 2005 mennessä, voidaan kuitenkin jatkaa 31 päivään joulukuuta 2009 saakka.
3. Elintarvikealan toimijan on päivättävä lämpötilatallenteet ja säilytettävä ne vähintään vuoden ajan tai kauemmin ottaen huomioon pakastetun elintarvikkeen luonne ja tarjollapitoaika.
3 artikla
Poikkeuksia 2 artiklaan
1. Poikkeuksena 2 artiklaan katsotaan riittävän, että ilman lämpötila mitataan vähittäismyyntitiloissa varastoinnin aikana sekä paikallisjakelun aikana vähintään yhdellä helposti nähtävällä lämpömittarilla.
Avoimien vähittäismyyntitilojen osalta
a)
tilojen enimmäislastauskorkeus on merkittävä selvästi;
b)
lämpömittarin on osoitettava lämpötila ilman sisäänvirtaamispuolella kyseisen merkinnän tasolla.
2. Jäsenvaltio voi myöntää poikkeuksia 2 artiklassa säädetyistä vaatimuksista, jos varastointiin tarkoitettu myyntipisteen pakastesäilytystila on alle 10 kuutiometrin suuruinen, niin että ilman lämpötila voidaan mitata helposti nähtävällä lämpömittarilla.
4 artikla
Kumoaminen
Kumotaan komission direktiivi 92/1/ETY.
5 artikla
Voimaantulo ja soveltamisala
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Rautatiekuljetusten osalta sitä sovelletaan kuitenkin 1 päivästä tammikuuta 2006.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 12 päivänä tammikuuta 2005.

Labels: 1
17
0
3
8